Mens krigen i Ukraine er i fuld gang, og de russiske tropper blandt andet angriber Kiev, vokser bekymringerne hos Destination Nord med hovedsæde i Aalborg. Her er et optimistisk håb for en positiv sæson 2022 for krydstogtturismen i Aalborg og Skagen med ét vendt til stor bekymring efter den russiske invasion. Efter to års coronapandemi med kun et enkelt besøg af et krydstogtskib, havde turistbranchen set frem til besøg af 25.000 krydstogtgæster i år fordelt på 26 skibe i Aalborg og 46 skibe i Skagen. Skt. Petersborg er en vigtig destination Administrerende direktør i Destination Nord Tonny Thorup er bekymret for, om det nu er realistisk med disse besøg. For 60-70 procent af gæsterne på krydstogtskibene er amerikanere, og han frygter, at de ikke er velkomne i Skt. Petersborg, som er et ankerpunkt for krydstogtturisme i Østersøen. -  I det omfang Skt. Petersborg bliver omfattet af sanktioner, kommer det til at påvirke os, om amerikanere kommer herop og sejler med krydstogtsskibe – både til Aalborg men også til Skagen, siger Tonny Thorup. Han fortæller, at hvis konflikten i Ukraine varer ved, vil det betyde, at krydstogtskibene ikke kan lægge til i Skt. Petersborg, som er den vigtigste destination for skibene. - Byen er den store attraktion, som rigtig mange tager på krydstogt for. Og vi ligger i den geografi, der gør, at vi også kommer i spil. Så når Skt. Petersborg er ude, bliver vi udfordret, siger Tonny Thorup. Turistbranchen har ikke brug for usikkerhed Han er meget bekymret for situationen. Efter to års dødvande på grund af coronapandemien, havde hele branchen glædet sig til igen at få normale tilstande. - Vi har absolut ikke brug for den her usikkerhed, siger Tonny Thorup. Han fortæller, at krigen i Ukraine endnu er så ny, at man ikke har modtaget aflysninger fra besøgende krydstogtskibe. Men branchen er nødt til at være klar til at handle, selvom det er svært med konkrete planer. - Vi skal være parate, så vi kan håndtere problemerne, hvis der opstår nogle situationer. Vi skal være så fleksible som muligt. Det er sådan set planen, siger Tonny Thorup.

Referat:
I to år har coronapandemien sat en stopper for krydstogtturismen i Aalborg og Skagen. Nu kan Ruslands invasion af Ukraine spolere den nordjyske turistbranches håb om masser af krydstogtturister.